സ്കൂള് തുറക്കുന്പോള് ലഹരിക്ക് തടയിടാന് പോലീസും എക്സൈസും സ്വന്തം ലേഖികകണ്ണൂര്: നവംബര് ഒന്നിന് സ്കൂള് തുറക്കാനിരിക്കെ വിദ്യാലയങ്ങള് ലഹരി വിമുക്തമാക്കാനുള്ള നടപടികള് എക്സൈസും പോലീസും തുടങ്ങി. സ്കൂള്, കോളജ് പരിസരങ്ങളും ക്ലാസ് മുറികളും ലഹരിമുക്തമാക്കുന്നതിനായി ലഹരി വ്യാപാരത്തിനും കടത്ത് സംഘങ്ങള്ക്കും പൂട്ടിടാനുള്ള നടപടികള്ക്കാണ് ആദ്യഘട്ടത്തില് തുടക്കമിട്ടത്. വിദ്യാര്ഥികള്ക്കിടയില് ലഹരി മാഫിയയുടെ ഏജന്റുകളായി പ്രവര്ത്തിക്കുന്നവരെ കണ്ടെത്താനുള്ള ശ്രമങ്ങളും തുടങ്ങിക്കഴിഞ്ഞു. ഇതിന്റെ ഭാഗമായി സ്കൂളുകളും കോളജുകളും കേന്ദ്രീകരിച്ച് രഹസ്യ നിരീക്ഷണങ്ങള് ആരംഭിച്ചു. ലഹരി ഉപയോഗത്തെക്കുറിച്ചും വില്പന സംഘങ്ങളെക്കുറിച്ചും വിദ്യാര്ഥികള്ക്ക് അധ്യാപകരോടും രക്ഷിതാക്കളോടും തുറന്നുപറയാന് പറ്റാത്ത സാഹചര്യം ഉണ്ടായാല് അതിനായി സ്കൂളുകളില് പരാതിപ്പെട്ടികളും സ്ഥാപിച്ചിട്ടുണ്ട്. ഇതില് വിദ്യാര്ഥികള്ക്ക് പ്രശ്നങ്ങള് എഴുതി ഇടാം. പേര് തിരിച്ചറിയും എന്ന പേടിയുണ്ടെങ്കില് പേര് വയ്ക്കാതെയും കത്തെഴുതിയിടാം. ജില്ലകളിലെ എല്ലാ സ്കൂളുകളിലും നിരീക്ഷണത്തിനായി ഒരു പോലീസ് ഉദ്യോഗസ്ഥനെയോ എക്സൈസ് ഉദ്യോഗസ്ഥനെയോ നിയമിക്കും. പെണ്കുട്ടികള്ക്കായി വനിതാ സ്ക്വാഡിനെയും രൂപീകരിച്ചിട്ടുണ്ട്. ലഹരി ഉപയോഗിക്കുന്ന കുട്ടികള് നിരീക്ഷണത്തില്കര്ണാടക പോലുള്ള ഇതര സംസ്ഥാനങ്ങളില് നിന്നാണ് കേരളത്തിലേക്ക് ലഹരി വസ്തുക്കള് വരുന്നത്. സ്റ്റുഡന്റ് പോലീസ് കേഡറ്റുകള്, അധ്യാപകര്, രക്ഷിതാക്കള് എന്നിവരില് നിന്നുള്ള രഹസ്യവിവരങ്ങളുടെ അടിസ്ഥാനത്തില് ജില്ലയില് ലഹരി വസ്തുക്കള് ഉപയോഗിക്കുന്ന നിരവധി വിദ്യാര്ഥികള് പോലീസ് നിരീക്ഷണത്തിലാണ്. ഇതില് 12 വയസിന് താഴെയുള്ളവരും ഉണ്ട്. അകാരണമായ ദേഷ്യം, ആക്രമണ സ്വഭാവം എന്നിങ്ങനെ കുട്ടികളിലെ അസ്വാഭാവിക പെരുമാറ്റത്തെത്തുടര്ന്ന് രക്ഷിതാക്കള് പോലീസില് പരാതി നല്കിയപ്പോഴാണ് ലഹരി ഉപയോഗിക്കുന്നത് ശ്രദ്ധയില്പ്പെട്ടത്. ഇവര്ക്ക് ലഹരി എത്തിക്കുന്ന സംഘങ്ങളെയും പോലീസ് നിരീക്ഷിച്ചുവരികയാണ്. വിദ്യാര്ഥികള്ക്ക് ബോധവത്കരണംലഹരി ഉപയോഗവും അതിന്റെ ദൂഷ്യഫലങ്ങളെയുംക്കുറിച്ച് കുട്ടികളില് അവബോധം വളര്ത്തിയെടുക്കുകയെന്നതാണ് പ്രാരംഭഘട്ടത്തില് ചെയ്യുന്നത്. ഇതിന്റെ ഭാഗമായി അധ്യാപകരുടെയും രക്ഷിതാക്കുളുടെയും പോലീസിന്റെയും സംയുക്താഭിമുഖ്യത്തില് ഓണ്ലൈനായി ബോധവത്കരണ ക്ലാസുകളും മറ്റും സംഘടിപ്പിക്കും. ജില്ലയിലെ വിവിധ സ്കൂളുകളില് ക്ലാസുകള് തുടങ്ങിക്കഴിഞ്ഞു. കൂടാതെ ലഹരി സംബന്ധമായ ക്വിസ്, പ്രസംഗ മത്സരങ്ങളും എക്സൈസിന്റെ നേതൃത്വത്തില് നടത്തി. ക്ലബുകള്, വാര്ഡ് തല കമ്മിറ്റികള് രൂപീകരിച്ച് പ്രവര്ത്തനങ്ങള് തുടങ്ങി. പരിശോധന ശക്തംസ്കൂള് തുറക്കുന്നതിന്റെ മുന്നോടിയായി സ്കൂളുകളുടെ സമീപത്തുള്ള കടകള് കേന്ദ്രീകരിച്ച് പോലീസും എക്സൈസും പരിശോധന തുടങ്ങിയിട്ടുണ്ട്. പോലീസിന് ലഭിക്കുന്ന രഹസ്യവിവരത്തിന്റെ അടിസ്ഥാനത്തില് പല സ്ഥലങ്ങളിലും മിന്നല് പരിശോധനകളും നടത്തുന്നുണ്ട്. സ്കൂളുകള്ക്ക് സമീപത്തെ പെട്ടിക്കടകളിലാണ് കൂടുതലായും ഇത്തരത്തിലുള്ള ലഹരി വസ്തുക്കള് വില്ക്കപ്പെടുന്നത്. ഇത് കണക്കിലെടുത്ത് ഇത്തരം കടകളില് പ്രത്യേകനിരീക്ഷണവും പോലീസ് ഏര്പ്പെടുത്തിയിട്ടുണ്ട്. കൂടാതെ വിദ്യാര്ഥികളില് ലഹരി ഉത്പന്നങ്ങളെത്തിക്കുന്ന സംഘങ്ങളെ വലയിലാക്കാനുള്ള ശ്രമങ്ങളും പോലീസ് തുടങ്ങിയിട്ടുണ്ട്. രക്ഷിതാക്കള് ശ്രദ്ധിക്കണംജോലി തിരക്കിനിടയില് കുട്ടികളെ ശ്രദ്ധിക്കാന് കഴിയാത്ത രക്ഷിതാക്കളാണ് ഇന്ന് കൂടുതലും. സ്നേഹവും പരിചരണവും കിട്ടാത്ത കുട്ടികളാണ് കൂടുതലായും ഇത്തരം ലഹരി മരുന്നുകള്ക്കും അടിമപ്പെടുന്നത്. ചീത്തകൂട്ടുകെട്ടുകളില് പെട്ടുപോയ വിദ്യാര്ഥികളാണ് കൂടുതലും മയക്കുമരുന്നുകളും മറ്റും ഉപയോഗിക്കുന്നത്. ലഹരി ഉപയോഗിക്കാത്ത കുട്ടികളെ കൂട്ടുകാര് തരം താഴ്ത്തി സംസാരിക്കുന്പോള് അവര് അപമാനത്താല് ലഹരി ഉപയോഗം തുടങ്ങുന്നു. പിന്നീട് ഇതിന് അടിമകളാകുകയാണ് ചെയ്യുന്നത്. ലഹരി വസ്തുക്കള് വാങ്ങാനായി പല കാരണങ്ങള് പറഞ്ഞ് രക്ഷിതാക്കളില് നിന്നും പണവും വാങ്ങിക്കും. അതുകൊണ്ട് തന്നെ സ്കൂള് കുട്ടികളില് രക്ഷിതാക്കളുടെ പ്രത്യേക ശ്രദ്ധവേണമെന്നാണ് പോലീസ് നല്കുന്നു നിര്ദേശം.ശിക്ഷ കഠിനംലഹരി വസ്തുക്കള് വില്പന നടത്തിയാല് കഠിനമായ ശിക്ഷയാണ് ലഭിക്കുക. കഞ്ചാവ് ഒരു കിലോ പിടിച്ചെടുത്താല് ഒരു വര്ഷം കഠിന തടവും 10000 രൂപ പിഴയുമാണ്. എന്നാല് അത് രണ്ടു മുതല് പത്തു കിലോവരെയാണെങ്കില് പത്തു വര്ഷം കഠിന തടവും ഒരു ലക്ഷം രൂപ പിഴയുമാണ്. എംഡിഎംഎ പോലുള്ള മാരക മയക്കുമരുന്നാണെങ്കില് ശിക്ഷ കുറച്ചുകൂടെ കടുക്കും. 0.5 ഗ്രാം എംഡിഎംഎ പിടിച്ചെടുത്താല് പത്ത് വര്ഷമാണ് കഠിന തടവ്.